Dodetal in gru-botsing styg tot 15Argieffoto: Verskaf Die dodetal in die ongeluk op die N4-tolpad in Mpumalanga het tot 15 gestyg. Joseph Mabuza, woordvoerder van die provinsie se departement van gemeenskapsveiligheid, het Saterdagoggend gesê 14 mense is op slag dood en nog een, wat kritiek beseer is, het vanoggend in die hospitaal gesterf. Die botsing het Vrydagaand omstreeks 19:30 naby Matsulu op die nasionale pad tussen Mbombela en Malelane gebeur toe een van die bestuurders ŉ ander voertuig probeer verbysteek het, sê Mabuza. ŉ Midibus het trompop teen ŉ vragmotor gebots wat in die teenoorgestelde rigting op pad was. Hierna het ŉ passasiersmotor teen ŉ tweede vragmotor gebots. Die 14 mense wat op slag dood is, was almal insittendes van die 22-sitplek-bussie, onder wie die bestuurder. Mabuza sê nege mense, wat die een vragmotorbestuurder insluit, is op die toneel behandel voor hulle na die Kiaat- en Rob Ferreira-hospitaal in Mbombela gebring is. Noodbeamptes het die een deel van die pad ure lank gesluit om die liggame van die toneel te verwyder. “Dit het tot massiewe vertragings op die pad aanleiding gegee,” sê Mabuza. Pat Ngomane, Mpumalanga se LUR vir gemeenskapsveiligheid, het sy meegevoel met die naasbestaandes van die oorledenes betuig en wens die beseerdes ŉ spoedige herstel toe. Hy het bestuurders gemaan om die pad met groter versigtigheid te gebruik en beter op te let sodat nog lewensverlies in ongelukke voorkom kan word. Hy sê bestuurders moet veral saans op hul hoede wees wanneer omstandighede nie ideaal is nie. ŉ Taakspan, bestaande uit amptenare van gemeenskapsveiligheid, die SAPD en die plaaslike owerheid sal môre met die naasbestaandes van die oorledenes byeenkom.